Kom kuier saam met skrywer Sophia Kapp - Nuus | ATKV
Kom kuier saam met skrywer Sophia Kapp
Wat kan lekkerder wees as om saam met een van jou gunsteling-skrywers oor 'n glasie wyn en heerlike eetgoed te kuier en op die koop toe gratis ook?
Die ATKV, LAPA Uitgewers en Exclusive Books bied op 16 Maart 'n geselligheid by Brooklyn Mall aan. Kom geniet 'n ligte vingerete en kom gesels oor 'n glasie wyn geborg deur Porcupine Ridge met die skrywer Sophia Kapp.
Sophia skryf oor die liefde, oor alle aspekte daarvan: die opwinding en die seer; die maklik en die swaar; die lig en die donker. Haar heldinne is vroue wat verstaan dat verhoudings nooit maklik of eenvoudig is nie en dat die lewe soms meer uit 'n vrou tap as wat sy het om te gee. Maar dis ook vroue wat onwrikbaar glo in die liefde, wat weet dat dit in hulle oorleef en gedy, ten spyte van al die swaarkry, en dat vervulling lê in wat hulle is en nie in wat hulle kry nie. Daar is altyd hoop, en daar is altyd lig.
Kom kuier saam op 16 Maart om 18:00 vir 18:30 by Con Amore, Brooklyn Square, op die hoek van Veale- en Fehrsenstraat, New Muckleneuk, Pretoria.